ROMÂNIA

JUDEŢUL SUCEAVA

PRIMĂRIA MUNICIPIULUI CÂMPULUNG MOLDOVENESC

Nr.   ______ din ___ .___.2026

REFERAT DE APROBARE

la proiectul de hotărâre privind modificarea și completarea art. 4 și art. 9 din Anexa la Hotărârea Consiliului Local al municipiului Câmpulung Moldovenesc nr. 40/2015 privind aprobarea Normelor cu privire la întreținerea și folosirea construcțiilor, inclusiv drumuri, poduri sau amenajări de albii ale râurilor, activitățile de întreținere și curățenie a localității, activitățile comerciale, protecția mediului, conviețuirea socială, ordinea și liniștea publică și traficul rutier în municipiul Câmpulung Moldovenesc, modificată prin Hotărârea Consiliului Local nr. 7/2023

Hotărârea Consiliului Local nr. 40/2015 constituie principalul act administrativ cu caracter normativ prin care sunt reglementate obligațiile persoanelor fizice și juridice privind gospodărirea municipiului Câmpulung Moldovenesc, întreținerea și curățenia localității, protecția mediului, precum și măsurile necesare asigurării unui climat corespunzător de ordine și conviețuire socială.

Aplicarea dispozițiilor acestui act administrativ, precum și activitatea de verificare desfășurată de structurile cu atribuții în domeniu au evidențiat necesitatea actualizării și completării unor prevederi, în vederea adaptării acestora la situațiile întâlnite în practică și asigurării unui cadru normativ local mai eficient.

În ultima perioadă au fost constatate în mod repetat situații privind hrănirea porumbeilor și a altor păsări ori animale fără stăpân pe domeniul public și privat al municipiului, fapt ce conduce la înmulțirea necontrolată a acestora, degradarea aspectului edilitar al localității, murdărirea domeniului public și a imobilelor, precum și la crearea unui disconfort pentru cetățeni și a unor riscuri asupra sănătății populației și mediului.

Totodată, s-a constatat existența unui număr semnificativ de terenuri neîntreținute, caracterizate prin vegetație crescută excesiv, vegetație uscată, specii invazive și deșeuri abandonate, situații care afectează aspectul urbanistic al municipiului, favorizează răspândirea buruienilor și pot constitui focare pentru dezvoltarea dăunătorilor, cu impact negativ asupra sănătății populației și asupra mediului înconjurător.

Având în vedere atribuțiile autorităților administrației publice locale în domeniul gospodăririi localităților, protecției mediului, salubrizării și asigurării respectării normelor de conviețuire socială, se impune completarea normelor locale prin introducerea unor obligații clare în sarcina persoanelor fizice și juridice, precum și instituirea sancțiunilor contravenționale corespunzătoare, în vederea asigurării respectării acestora.

Prin proiectul de hotărâre se propune:

·  completarea dispozițiilor referitoare la abandonarea deșeurilor pe platformele și în jurul punctelor de colectare;

·  introducerea interdicției privind amplasarea recipientelor cu hrană sau aruncarea hranei destinate porumbeilor, altor păsări ori animalelor fără stăpân pe domeniul public sau privat al municipiului, cu excepția locurilor special amenajate de autoritatea administrației publice locale;

·  introducerea obligației proprietarilor și deținătorilor de terenuri de a asigura întreținerea acestora prin cosirea vegetației, îndepărtarea vegetației uscate, a vegetației invazive și a deșeurilor ori a altor materiale care afectează, sănătatea populației, protecția mediului și aspectul edilitar al municipiului;

·  completarea corespunzătoare a regimului sancționator prevăzut în hotărârea consiliului local.

Adoptarea acestor măsuri va contribui la creșterea gradului de curățenie și ordine în municipiu, la protejarea mediului, la îmbunătățirea aspectului urbanistic și la crearea unui instrument eficient pentru prevenirea și sancționarea faptelor care afectează interesul public.

Față de cele prezentate și având în vedere necesitatea actualizării cadrului normativ local, supun spre dezbatere și aprobare Consiliului Local al municipiului Câmpulung Moldovenesc proiectul de hotărâre privind modificarea și completarea art. 4 și art. 9 din Anexa la Hotărârea Consiliului Local nr. 40/2015 privind aprobarea Normelor cu privire la întreținerea și folosirea construcțiilor, inclusiv drumuri, poduri sau amenajări de albii ale râurilor, activitățile de întreținere și curățenie a localității, activitățile comerciale, protecția mediului, conviețuirea socială, ordinea și liniștea publică și traficul rutier în municipiul Câmpulung Moldovenesc, modificată prin Hotărârea Consiliului Local nr. 7/2023

